༅། །བླ་མའི་ཐུགས་སྒྲུབ་བདེ་གཤེགས་ཀུན་འདུས་ལས༔ ལྷ་སྲས་དང་རྗེ་འབངས་གྲོགས་རྣམས་ལ་ཞལ་གདམས་གནང་བ་སྒྲུབ་ཁོག་ཀ་ཐོ་རིན་ཆེན་ཕྲེང་བའོ༔ བླ་མའི་ཐུགས་སྒྲུབ་བདེ་གཤེགས་ཀུན་འདུས་ལས༔ མངའ་བདག་རྒྱལ་པོ་ཁྲི་སྲོང་ལྡེའུ་བཙན་གྱིས༔ ཟ་ཧོར་རིག་འཛིན་པདྨ་སྤྱན་དྲངས་ནས༔ བྲག་དམར་དཔལ་གྱི་བསམ་ཡས་ཕོ་བྲང་བཞེངས༔ བདེར་འདུས་བཀའ་འདུས་ཆོས་ཀྱི་འཁོར་ལོ་བསྐོར༔ ལས་ཅན་སྐལ་ལྡན་རྗེ་འབངས་སྨིན་པར་མཛད༔ བོད་ལ་མདོ་སྔགས་བསྟན་པའི་ཉི་མ་ཤར༔ བསྐྱེད་རྫོགས་གཉིས་ཀྱིས་སེམས་ཅན་སྨིན་པར་མཛད༔ ལུང་རིགས་གཉིས་ཀྱིས་ཐེག་ཆེན་ཆོས་སྒྲ་སྒྲོགས༔ འཆད་རྩོད་རྩོམ་པས་བསྟན་པའི་རྒྱལ་མཚན་བསྒྲེངས༔ རྩོད་བཟློག་ང་རོས་མུ་སྟེགས་མཐའ་རུ་སྤྱུགས༔ རིམ་གཉིས་སྤོབས་པས་བསྟན་པའི་སྲོག་ཤིང་བཙུགས༔ རྒྱ་ཆེན་རྒྱུན་མི་འཆད་པའི་གཏེར་ཁ་སྦས༔ སྙན་བརྒྱུད་རྒྱ་མཚོ་གངས་ཅན་ལྗོངས་སུ་འཁྱིལ༔ བསྟན་པའི་ས་གནད་མི་འཇིག་མེ་བཙའ་བསྡམས༔ མཐའ་འདུལ་ཡང་འདུལ་གཙུག་ལག་ཆོས་འཁོར་བཞེངས༔ འདི་ཕྱི་བོད་འབངས་སྐྱོབ་པའི་ཞལ་གདམས་བཀོད༔ མན་ངག་རིན་ཆེན་ཕྲེང་བའི་ཚོམ་བུ་བཀྲམ༔ གསང་སྔགས་བསྟན་པ་མཐའ་རུ་རྒྱས་པར་མཛད༔ རྗེ་ཡིས་ཞུས་པའི་བཀའ་གནང་གེགས་མེད་གྲུབ༔ དེ་ནས་ལྷ་སྲས་མུ་ཁྲི་བཙན་པོ་དང་༔ རྗེ་འབངས་རྒྱ་མཚོ་བཀའ་ཡི་འབངས་བཅས་ནས༔ བསམ་ཡས་དམ་པའི་རྒྱ་མཁར་རྩེ་དགུའི་མདུན༔ ཕོ་བྲང་དབུ་རྩེ་རིགས་གསུམ་དག་ལ་ནི༔ མ་འོངས་ལུང་བསྟན་ཞུས་པ་སྔ་མ་དང་༔ མཆིམས་ཕུར་བདེར་འདུས་སྐོར་གསུམ་བར་པའི་སྐབས༔ ཕྱི་མ་ཁྲ་འབྲུག་བཀའ་འདུས་ཞལ་ཕྱེས་ཚེ༔ ཞུས་ལན་ཞལ་གདམས་ལེའུ་བདུན་མ་དང་༔ སྔ་ཕྱི་ཐམས་ཅད་བཀྲ་ཤིས་མཐའ་རྟེན་དུ༔ རྗེ་འབངས་རྒྱལ་བློན་དགོངས་པ་རྫོགས་པ་ཡི༔ སྨོན་ལམ་བསམ་པ་ལྷུན་འགྲུབ་རྒྱབ་ཆོས་བཞག༔ ཞལ་གདམས་གསོལ་འདེབས་ཕྱོགས་གཅིག་བསྒྲིགས་ནས་སུ༔ བསྐྱེད་རྫོགས་གཉིས་བཅས་ལག་ལེན་གདམས་པ་གནང་༔ མན་ངག་བཅུ་གསུམ་ངོ་སྤྲོད་རྣམ་ལྔ་བཞག༔ དེའང་མ་འོངས་བོད་འབངས་ལ་དམིགས་ནས༔ ཞལ་གདམས་སྐོར་རྣམས་བཞེད་དོན་སོ་སོ་ལྟར༔ རིན་ཆེན་གཏེར་ཁ་རྣམས་ལ་བཀྲམ་སྟེ་སྦས༔ ཁ་བྱང་ཡང་བྱང་རྗེ་འབངས་ཉེར་ལྔར་གཏད༔ མ་འོངས་ལུང་བྱང་གོང་ཐང་ལ་ཐོག་ཏུ༔ ལྷ་སྲས་མུ་ཁྲི་བཙན་པོས་དབུ་མཛད་པ༔ ཇོ་མོ་མཚོ་རྒྱལ་ཐུགས་སྲས་བུ་ལྔ་ལ༔ མི་བརྗེད་དྲན་པའི་སྨོན་ལམ་དང་བཅས་གནང་༔ བྱོན་སྐྱེལ་ཡན་ཆད་ལེའུ་དང་པོའོ༔ ས་མ་ཡ༔ རྒྱ་རྒྱ་རྒྱ༔ དེ་ཡང་ཁྲ་འབྲུག་ཏུ་བླ་མའི་ཐུགས་སྒྲུབ་རྩ་གསུམ་བཀའ་འདུས་ཆོས་ཀྱི་རྒྱ་མཚོའི་དཀྱིལ་འཁོར་ཞལ་ཕྱེ་སྐབས༔ རྗེ་འབངས་གྲོགས་ལྔས་གསེར་གཡུ་རིན་ཆེན་སྣ་ལྔའི་མཎྜལ་ཕུལ་ཞིང་རྗེའི་གདུང་རྒྱུད་ཀྱི་ཐ་མ་དང་དུས་མ་འོངས་པའི་སྐབས་བཅས་ཇི་ལྟར་འབྱུང་༔ དེའི་དུས་སུ་ཕྱི་ནང་ཆོས་ཀྱི་ཉམས་ལེན་ཇི་ལྟར་བགྱིད༔ སྤྱིར་གསང་སྔགས་ཆོས་ཐམས་ཅད་འོ་མའི་རྒྱ་མཚོ་ལྟར་སྣང་བ་ལ༔ བཅུད་བསྡུས་ཀྱི་སྙིང་པོ་མར་ལྟ་བུའི་གདམས་ངག་ཇི་ལྟར་ལགས༔ བསྐྱེད་རྫོགས་སྔགས་གསུམ་གྱི་འབྲས་བུ་དངོས་གྲུབ་ཀྱི་དྲོད་ཚད་སྨིན་པ་ལ༔ ཐུགས་རྗེའི་སྒྲུབ་ཐག་གང་ཉེ༔ དམ་པའི་མན་ངག་གི་སྙིང་པོ་ཚིག་ཉུང་ལ་དོན་འབྲེལ་བ་གདམས་ངག་གཅིག་ལ་མན་ངག་ཀུན་རྫོགས་པ་གསུང་དུ་གསོལ༔ ཞེས་ཞུས་པས༔ རྗེ་བཙུན་གྱིས༔ ཨེ་མ་ཉོན་དང་ལྷ་སྲས་བོད་ཀྱི་རྗེ༔ གདམས་པའི་སྣོད་བཟང་གྲོགས་ལྔས་ལེགས་པར་སོམས༔ ལྷ་སྲས་སྐུ་རིང་བསྟན་པ་ནམ་མཁའ་འདྲ༔ ཆོས་སྲིད་ཆབ་འབངས་ཉི་ཟླའི་ཕྲེང་བ་བསྒྲེངས༔ གནམ་བསྐོས་ལྷ་ཡི་གདུང་རབས་འགའ་ཞིག་ནས༔ རྗེ་ལ་ཞལ་ངོ་བདུད་ཀྱི་སྤྲུལ་པ་འབྱུང་༔ རྒྱལ་པོ་དུད་འགྲོའི་མིང་ཅན་གདུག་སེམས་ཅན༔ དཔུང་པ་གཡས་སུ་མི་དགེའི་ཤ་མཚན་འབྱུང་༔ དེ་ཚེ་མཐའ་འདུལ་ཡང་འདུལ་གཙུག་ལག་བཤིག༔ ཆོས་ཁྲིམས་བཤིག་ནས་བདུད་ཀྱི་ཁྲིམས་ཁ་འཆའ༔ རྣམ་སྨིན་བསྐྱེད་པའི་རྒྱལ་བློན་མང་ཞིག་འབྱུང་༔ དེ་ཡི་རྐྱེན་བསླངས་བོད་ཀྱི་མདུན་གྲོས་འགྱུར༔ རེ་ཞིག་བར་དུ་དུས་བཞིའི་རྣམ་པར་གནས༔ དེ་ཚེ་ཉིད་ཀྱི་གདུང་རབས་སྐྱོང་བ་ཡི༔ ད་ལྟའི་རྗེ་འབངས་གྲོགས་ལྔ་ཡང་ཡང་འབྱུང་༔ ལྷ་སྲས་ཉིད་ཀྱང་སྐྱེ་བ་དུ་མ་འབྱུང་༔ ད་ལྟ་བསྐལ་པ་ཡར་ལྡན་བཟང་པོའི་འཕྲོ༔ སྨོན་ལམ་བགྱིས་པས་ཅི་བཏབ་འགྲུབ་པར་འགྱུར༔ ཕྱི་ནང་ཆོས་ཀྱི་དབྱེ་གསལ་གོ་རིམ་ནི༔ ཕྱི་རུ་ཐོས་པས་ཆོས་ཀྱི་སྒྲོ་འདོགས་ཆོད༔ སྒྲོ་འདོགས་བཅད་པས་སེམས་ཀྱི་ཐེ་ཚོམ་ཆོད༔ ནང་དུ་ཉམས་ལེན་གནས་ལུགས་ངོ་བོ་སྐྱོངས༔ རང་ངོ་ཤེས་པས་རིག་པའི་བཙན་ས་ཟིན༔ གསང་སྔགས་མན་ངག་བརྒྱད་ཁྲི་བཞི་སྟོང་ཡང་༔ ཉམས་སུ་བླངས་པས་གཅིག་ཤེས་ཀུན་གྲོལ་ཡིན༔ བཅུད་བསྡུས་སྙིང་པོའི་ངེས་དོན་མ་རྟོགས་ན༔ ཚད་མའི་ཆོས་རྣམས་གནས་སྐབས་བདེ་བ་ཙམ༔ བྱང་སེམས་བྲལ་རྣམས་དགེ་བའི་རྩ་བ་རུལ༔ གསང་སྔགས་འབྲས་བུ་རྟོགས་པ་བཅུད་བསྡུས་མར༔ སྙིང་པོ་ཀུན་གྱི་ཡང་སྙིང་ཉམས་ལེན་ཡིན༔ ཁས་ལེན་དུ་མ་མི་འདའ་ཞལ་གདམས་གནད༔ བསྐྱེད་རིམ་སྣང་སྟོང་བདག་འཛིན་མེད་པ་ཡིན༔ རྫོགས་རིམ་སེམས་ཀྱིས་བསུ་སྐྱེལ་བཅོས་མ་ཞུགས༔ གྲགས་སྟོང་སྔགས་ནི་བཟང་ངན་སྒྲོ་མི་བཏགས༔ བསྐྱེད་རིམ་ཐུན་མོང་དངོས་གྲུབ་མཆོག་ལ་གཞོལ༔ མཆོག་གི་བསྟན་པ་ཐོབ་པ་དྲོད་ཚད་ཡིན༔ ཐུགས་ཀྱི་སྒྲུབ་པ་བླ་མར་མོས་གུས་ཡིན༔ ཅི་མཛད་ལེགས་པར་མཐོང་ན་འགྲུབ་པ་ཡིན༔ ཚིག་གཅིག་དོན་ཀུན་རྫོགས་པ་གསང་སྔགས་ཡིན༔ རོ་གཅིག་བཅུད་ཀུན་འདུས་པ་ཏིང་འཛིན་ཟས༔ མདངས་གཅིག་ཕྱོགས་ཀུན་གསལ་བ་ཡེ་ཤེས་ཆེ༔ རྒྱན་གཅིག་ཀུན་ལ་མཛེས་པ་ཡིད་བཞིན་ནོར༔ གདན་གཅིག་ཀུན་ལ་ཐོབ་པ་ཆོས་སྐུའི་ས༔ གྲོགས་གཅིག་ཀུན་ལ་མཐུན་པ་གཉུག་མའི་གཤིས༔ བུ་གཅིག་ཀུན་ལས་བརྩེ་བ་དབང་པོའི་དྭངས༔ ནོར་གཅིག་ཀུན་ལས་ཕྱུག་པ་སེམས་ཉིད་གཏེར༔ རྫོང་གཅིག་ཀུན་ལས་བཙན་པ་རྡོ་རྗེའི་གུར༔ མཚོན་གཅིག་ཀུན་ལས་རྣོ་བ་ཤེས་རབ་མཚོན༔ དམག་གཅིག་ཀུན་ལས་ཧྲག་པ་དུག་ལྔའི་དཔུང་༔ བཟློག་ཐབས་གཅིག་གིས་ཀུན་ཐུབ་རྫོགས་པ་ཆེ༔ འགག་གཅིག་ཀུན་ལས་དོམ་པ་རྒྱུ་འབྲས་ཡིན༔ ཟིན་ནས་གཏོང་མི་ཤེས་པ་འཁོར་བའི་བཙོན༔ མཐར་ནི་ཕྱིར་མི་ལྡོག་པ་བདེ་འགྲོའི་ཆོས༔ འཕྲད་ནས་གང་ལ་འབག་པ་འཚོགས་པ་ཡིན༔ རེག་ཕུང་འཁོར་བའི་རྒྱུ་བསགས་བག་ཟོན་གྱིས༔ ལྷ་སྲས་དམ་འཛིན་རྗེ་ཡི་ཐུགས་ལ་བཅག༔ རྗེ་འབངས་གྲོགས་ལྔས་མ་བརྗེད་ཡིད་ལ་ཆོངས༔ གཅོང་ཆེན་མཛེ་ཕོ་དུག་ནད་ངད་ལྡན་བཞིན༔ རྫོགས་ལྡན་རྩོད་ལྡན་ཡང་མཐའ་སྙིགས་མའི་སྙིགས༔ དེང་ནས་བཟུང་སྟེ་ཡང་སྙིགས་འབྱུང་བའི་བར༔ དུང་དུང་གདུང་བས་དུས་དྲུག་གསོལ་བ་ཐོབ༔ དུས་མཐའི་སྐབས་སུ་མ་གདུང་བུ་སྐད་ལྟར༔ གདུང་དབྱངས་སྐྱོ་ཤས་དང་བཅས་གསོལ་བ་ཐོབ༔ ཐོ་རངས་སྐབས་སུ་བག་མེད་མ་ཉལ་བར༔ བདེ་ཆེན་ཞིང་སྒྲུབ་གསལ་གདབ་གསོལ་བ་ཐོབ༔ ནམ་ལངས་མ་ཡེངས་ད་ལྟའི་དུས་ལ་སོམས༔ ཆོས་སྐྱོང་རྒྱལ་པོས་ཆོས་ཀྱི་བསྟན་པ་སྐྱོངས༔ ཉི་ཤར་མ་ཡེངས་སྣང་བ་རྒྱས་ཀྱིས་ཐོབ༔ ཁོ་བོ་སྲིན་ཡུལ་བཞུད་སོགས་མི་རྟག་སྒོམས༔ ཉིན་ཕྱེད་སྤྱོད་ལམ་རྣམ་བཞི་ཚོགས་འཁོར་ཕུལ༔ དངོས་སུ་ལུང་སྟོན་ཚེས་བཅུར་དག་སྣང་མཇལ༔ ཕྱེད་ཡོལ་ལྔ་བརྒྱ་མར་འགྲིབ་དུས་ལ་སོམས༔ དུག་ལྔ་ལམ་འཁྱེར་དུག་གསུམ་ཆག་མེད་སྦྱོངས༔ ཉི་ཐལ་འབྱུང་བཞི་འདུས་པ་བྲལ་ལ་བསྐྱེད༔ ང་ཉིད་སྨན་ལྷར་མོས་པས་ཚེ་འཕྲང་སྒྲོལ༔ ཉི་ནུབ་སྒྱུ་ལུས་གནད་གཅོད་དྲག་པོར་གཞིག༔ ང་ཉིད་སྤྱི་བོར་སྣང་མཐར་རླུང་སེམས་བསྲེས༔ སྲོད་ལ་བར་དོ་རྣམ་པ་དྲུག་ལ་མོས༔ བདག་ལ་གསོལ་བཏབ་རིགས་དྲུག་འཁྲུལ་རྒྱུན་འཆད༔ སྲོད་འཕྲོས་ལས་དབང་སྡུག་བསྔལ་མུན་སྲེད་སྐབས༔ བདག་ལ་གསོལ་བཏབ་གནས་ངན་སྒོ་ཁེགས་འགྱུར༔ ནམ་ཕྱེད་སྐྱེ་གནས་བཞི་ལ་འཇིགས་སྲིད་སྒོམས༔ བདག་ལ་གསོལ་བཏབ་སྔོན་གྱི་འཕྲོ་མཐའ་སད༔ མན་ངག་བཅུ་གསུམ་ཉམས་ལེན་སྙིང་པོར་བཞག༔ ལྷ་སྲས་རྗེ་འབངས་མ་འོངས་དེ་ལྟར་སྤྱོད༔ ཞལ་གདམས་ལེའུ་དོན་ཚན་གཉིས་པའོ༔ ས་མ་ཡ༔ རྒྱ་རྒྱ་རྒྱ༔ ཡང་དེའི་ཚེ་ལྷ་སྲས་རྗེ་འབངས་རྣམས་ཀྱིས་གསེར་ཤྭ་བ་ཅན་གྱི་མཎྜལ་ནོར་བུ་རིན་པོ་ཆེའི་རིགས་ཁྱད་པར་ནོར་བུ་ནཱི་ལཾ་དྷ་མཉྫ་རྟག་ཤ་དྷེ་ཝ་ཧུ་ཡ་གཞན་ཡང་ཞང་པོ་རྒྱའི་ཕ་འབབ་གནམ་སྡེ་བརྒྱད་གནམ་སྐྱོགས་འབྲས་ཆང་དྭངས་མས་བཀང་ནས་ཕུལ་ཞིང་ཕྱིས་མ་འོངས་སྙིགས་མ་ལྔ་བདོའི་དུས་དེ་འདྲ་བ་ལ་རྗེ་བཙུན་གུ་རུ་རིན་པོ་ཆེའི་ཐུགས་རྗེས་ཕྱི་ཐག་མི་ཆད་པའི་སྒྲུབ་པ་ལས་རིམ་ཁྱད་པར་མ་འོངས་སེམས་ཅན་རྣམས་ཀྱི་འཕེལ་འགྲིབ་སོགས་ལུང་བསྟན་གྱི་རྣམ་དབྱེ་བཅས་བདག་ཅག་ལ་གནང་བར་ཞུ་ཞུས་པས༔ རྗེ་བཙུན་གྱི་ཕྱག་གཡས་ལྷ་སྲས་ཀྱི་མགོར་བཞག༔ གཡོན་མཚོ་རྒྱལ་གྱི་དྲངས་པའི་སྐྱེམས་ཤིག་བཞེས་ཏེ་ཞལ་གདམས་སུ་གསུངས་པའོ༔ ཨེ་མ་ཉོན་དང་ལྷ་སྲས་བོད་ཀྱི་རྗེ༔ མ་འོངས་ལྔ་བརྒྱ་དུས་ཀྱི་ཐ་མ་ལ༔ ལས་སྟོབས་བཟང་པོ་བདུད་ཀྱི་དབང་དུ་འགྲོ༔ དེ་འདྲའི་སྐབས་སུ་ང་ལ་གསོལ་བ་ཐོབ༔ རྗེ་ཡིས་དབུ་མཛད་ལས་ཅན་རྗེ་འབངས་རྣམས༔ ༼ཧྲཱི༽ མ་འོངས་དག་སྣང་སྒྱུ་མར་སྣང་བའི་ཚེ༔ ལྷ་སྐུ་སྟོང་ར་གཟུགས་སྐུ་སྒྱུ་མའི་ངང་༔ དྲན་རིག་སྣང་མཐའི་ངོ་བོ་སྒྲུབ་པ་ལ༔ རང་ཉིད་རྣམ་སྣང་ཆོས་བདུན་ལྡན་པའི་སྐུ༔ ང་ཉིད་ཟུང་འཇུག་བདེ་ཆེན་རྒྱལ་པོར་སྒོམས༔ སྤྲོས་བཅས་སྤྲོས་མེད་བསྐྱེད་རྫོགས་ཟུང་ལྡན་ལས༔ ཞིང་ཁམས་ལྷ་ཁྲིད་དཀྱིལ་འཁོར་ཐོག་མའོ༔ ༼ཀ༽ མ་འོངས་རིན་ཆེན་གཏེར་ལ་སྤྱོད་པའི་ཚེ༔ ཐོག་མར་ཡར་ཚེས་དགེ་བའི་དུས་ཉིད་དུ༔ མཁའ་འགྲོ་སྡེ་ལྔའི་དཀྱིལ་འཁོར་ལེགས་པར་བཤམས༔ སྐལ་ལྡན་རིག་མ་བཅུ་དྲུག་རྒྱན་གྱིས་སྤྲས༔ རང་ཉིད་ཧེ་རུ་ཀ་ཡི་ཆ་ལུགས་འཆང་༔ རང་ཉིད་བདེ་ཆེན་དཔའ་བོ་ཡབ་ཡུམ་སྒོམས༔ རྟེན་འབྲེལ་སྣ་ཚོགས་བགྱིས་པས་ཕུན་ཚོགས་གྱུར༔ ཞལ་གདམས་གཏེར་གྱི་ལྡེ་མིག་དང་པོའོ༔ ས་མ་ཡ༔ ༼ཁ༽ མ་འོངས་སེམས་ཅན་འདོད་ཆགས་ལས་གྱུར་པའི༔ འབྱུང་བ་དགྲར་ལངས་ས་བཅུད་ཉམས་པའི་ཚེ༔ དགོས་འདོད་ལྷུན་གྲུབ་ནོར་ལྷའི་དཀྱིལ་འཁོར་བཞེངས༔ བཀྲ་ཤིས་འཁོར་བའི་རྫས་རྣམས་བསགས་ནས་སུ༔ རང་ཉིད་གནོད་སྦྱིན་དབང་ཕྱུག་ཆས་སུ་བགྱིད༔ ང་ཉིད་པདྨ་རྒྱལ་པོ་སྒེག་པའི་གཟུགས༔ མཁའ་འགྲོ་དབང་སྡུད་འབུམ་བཅས་བསྐྱེད་པར་བྱ༔ དངོས་གྲུབ་ནོར་འགུགས་ཞལ་གདམས་གཉིས་པའོ༔ ས་མ་ཡ༔ ༼ག༽ མ་འོངས་སེམས་ཅན་ཞེ་སྡང་ལས་གྱུར་པའི༔ མཐའ་འཁོབ་དམག་དཔུང་དབུས་སུ་འཁྲིགས་པའི་ཚེ༔ གཙུག་ལག་ཆོས་འཁོར་འཇིག་པས་ཉེན་གྱུར་ན༔ སྨུག་ནག་ཁྲོ་བོ་དབལ་གཤམ་དཀྱིལ་འཁོར་བཞེངས༔ རང་ཉིད་དམོད་པ་སྔགས་པའི་ཆས་སུ་བཞུགས༔ ང་ཉིད་སྡེ་བརྒྱད་དཔུང་བཅས་གསལ་བར་བསྐྱེད༔ དམག་དཔོན་རཱ་ཧུ་ལ་ལ་གཉེར་བྱང་གཏད༔ བདུད་སྡེ་དཔུང་འཇོམས་མངོན་སྤྱོད་གསུམ་པའོ༔ ས་མ་ཡ༔ ༼ང༽ མ་འོངས་སེམས་ཅན་གཏི་མུག་པོ་ལས་གྱུར་ཚེ༔ ན་ཚ་འབྱུང་བཞི་འཁྲུགས་དང་འཆི་ལྟས་ཕོག༔ ཚེ་རབས་རྣམ་སྨིན་ལུས་ལ་འཁོར་བའི་ཚེ༔ ཡེ་ཤེས་གསལ་རྫོགས་སྨན་ལྷའི་དཀྱིལ་འཁོར་བཞེངས༔ རང་ཉིད་ཨ་ཙ་ར་ཡི་ཆ་ལུགས་འཆང་༔ ང་ཉིད་སྨན་ལྷ་རབ་ཁྲོས་སེང་སྒྲོགས་སྒོམས༔ སྨན་སྒྲུབ་རླུང་སྒྲུབ་ཚེ་སྒྲུབ་གནད་དུ་བསྣུན༔ འཆི་མེད་འཇའ་ལུས་གསལ་རྫོགས་བཞི་པའོ༔ ས་མ་ཡ༔ ༼ཅ༽ མ་འོངས་སེམས་ཅན་ང་རྒྱལ་ལས་གྱུར་པས༔ ཆགས་སྡང་དུས་མཐའི་མེ་བཞིན་འབར་ཞྀང་འཁྲུགས༔ ཕྱི་ནང་མཚོན་ཆའི་འཁོར་ལོ་བསྐོར་བའི་ཚེ༔ བདུད་བཞིའི་གཡུལ་ལས་རྒྱལ་བྱེད་དཀྱིལ་འཁོར་བཞེངས༔ རང་ཉིད་དྲང་སྲོང་གནམ་ལྕགས་རྩིབས་ཞུས་བརྒྱན༔ ང་ཉིད་གཏུམ་པོ་གནོད་སྦྱིན་བཞི་བཅས་སྒོམས༔ བསྲུང་བཟློག་ཕྱི་ནང་འཁོར་ལོ་དྲྭ་མིག་གདབ༔ མི་ཤིགས་རྡོ་རྗེའི་གུར་ཁང་ལྔ་པའོ༔ ས་མ་ཡ༔ ༼ཆ༽ མ་འོངས་སེམས་ཅན་ཕྲག་དོག་ལས་གྱུར་པས༔ མཐའ་བཞི་དབུས་འཁྲུགས་བོད་འབངས་སིལ་བུར་འཐོར༔ སྐྱབས་མེད་སེམས་ཅན་བར་དོ་ཅི་བཞིན་དུ༔ སྦས་ཡུལ་ནགས་ཁྲོད་དབེན་རི་འགྲིམ་པའི་ཚེ༔ དཔའ་བོ་འཇིགས་པ་བརྒྱད་སྐྱོབ་དཀྱིལ་འཁོར་བཞེངས༔ གར་གིང་དཔའ་བོ་མཁའ་འགྲོའི་ཆས་སུ་ཞུགས༔ རྟེན་འབྲེལ་ཇི་སྲིད་རྫས་ཀུན་ཚགས་སུ་བཅུག༔ ང་ཉིད་རིག་འཛིན་ཀུན་འདུས་ངོ་བོར་སྒོམས༔ དགུ་འགྲིགས་ལྔ་འགྲིགས་སུམ་འགྲིགས་རྒྱན་གྱིས་སྤྲས༔ དབེན་རི་སྦས་གནས་མཐུན་རྐྱེན་དྲུག་པའོ༔ ས་མ་ཡ༔ ༼ཇ༽ མ་འོངས་སེམས་ཅན་ཆོས་ལ་ཐེ་ཚོམ་ཞྀང་༔ གསང་སྔགས་ཟབ་ལམ་གཉན་པོ་སྨད་པ་ཡིས༔ སྦས་ཡུལ་སྲུང་མས་འཁུ་ཞིང་བཀའ་ཆད་འབེབས༔ ལམ་ལོག་ལམ་གོལ་རྐྱེན་སྟོབས་ཆེ་བའི་ཚེ༔ ཉི་མ་འོད་ཟེར་དཀྱིལ་འཁོར་ལེགས་པར་བཞེངས༔ ཚོགས་བསྐང་རྒྱལ་བརྔན་ལྷ་འདྲེ་དམ་བསྒྲག་བྱ༔ གསེར་སྐྱེམས་བརྔན་ཆ་ལ་སོགས་ལེགས་པར་བསྒྲེངས༔ བྲོ་གར་གླུ་དབྱངས་དམ་བསྐང་ཁོ་ནར་འབད༔ རང་ཉིད་རྣལ་འབྱོར་སྤྱོད་པའི་ལུགས་སུ་སྤྱོད༔ ང་ཉིད་ཉི་མ་འོད་ཟེར་ཆ་ལུགས་སྒོམས༔ ནམ་མཐོངས་ཕྱེ་ཞིང་ལྷ་འདྲེས་ཕྲིན་ལས་སྒྲུབ༔ སྦས་ཡུལ་སྒོ་འབྱེད་རྟེན་འབྲེལ་བདུན་པའོ༔ ས་མ་ཡ༔ རྒྱ་རྒྱ་རྒྱ༔ ༼ཉ༽ གང་ཞིག་སྙིགས་མ་ལྔ་བདོའི་གནས་སྐབས་སུ༔ སྐྱེ་འགྲོ་ཀུན་ཀྱང་སིལ་བོར་འཐོར་ནས་སུ༔ རི་རླུང་ཤྭ་རྡེལ་ཕྱོགས་སུ་འབྲོས་པ་དང་༔ ཁྱད་པར་ཕྱོགས་མེད་བགྲོད་དང་དབེན་རིར་སྙོགས༔ ལམ་འཕྲང་འཇིགས་པའི་སྐྱི་གཡའ་འགྲིམ་པའི་ཚེ༔ བསད་ཁྱེར་ཇག་ཆོམ་ལྷ་འདྲེའི་ཆོ་འཕྲུལ་སོགས༔ ཡ་ང་རབ་རྒྱུ་བག་ཚར་གྱུར་པ་ལ༔ ང་ཉིད་ཕྱག་རྒྱ་བཞི་ཡི་གཏུམ་ཆས་སྒོམས༔ རང་ཉིད་དམོད་པ་ངན་སྔགས་ཆས་སུ་ཞུགས༔ ས་མ་ཡ༔ ༼ཏ༽ མི་རྟག་སྒྱུ་མའི་གྲོགས་པོ་གཡར་ཁང